ธุรกิจแลกเงินรุ่ง ภาคใต้ฮอตสุด
ธปท.เผยร้านรับแลกเงินตราต่างประเทศเดือน ก.ค.ปีนี้เพิ่มเป็น 1,878 ราย ภาคใต้โตมากสุด&nbsp;&nbsp;&nbsp;
5 ก.ย. 2559

ธปท.เผยร้านรับแลกเงินตราต่างประเทศเดือน ก.ค.ปีนี้เพิ่มเป็น 1,878 ราย ภาคใต้โตมากสุด    
ธนาคารแห่งประเทศไทย (ธปท.) รายงานยอดการขอประกอบธุรกิจเป็นบุคคลรับอนุญาตรับซื้อและขายเงินตราต่างประเทศ (Money Changer) หรือร้านรับแลกเงิน ล่าสุด ณ เดือน ก.ค.ปีนี้ ว่ามีผู้ได้รับอนุญาตรวม 1,878 ราย เพิ่มขึ้นจากระยะเดียวกันของปีก่อน 135 ราย หรือ 7.7% แบ่งเป็น 1.ภาคกลาง 869 ราย เพิ่ม 41 ราย ส่วนใหญ่อยู่ในกรุงเทพฯ ชลบุรี 2.ภาคใต้ 857 ราย เพิ่ม 79 ราย ส่วนใหญ่อยู่ใน จ.ภูเก็ต สงขลา สุราษฎร์ธานี กระบี่ 3.ภาคเหนือ 118 ราย เพิ่ม 11 ราย อยู่ใน จ.เชียงใหม่ เชียงราย เป็นหลัก และ 4.ภาคตะวันออกเฉียงเหนือ 37 ราย เพิ่ม 7 ราย มักอยู่ใน จ.ขอนแก่น และอุดรธานี
สำหรับยอดการซื้อขายเงินตราต่างประเทศทั่วประเทศในเดือน มิ.ย.ที่ผ่านมา มีการซื้ออยู่ที่ 394 ล้านเหรียญสหรัฐ ใกล้เคียงกับการขายที่ 396 ล้านเหรียญสหรัฐ โดยปริมาณการซื้อลดลงจากระยะเดียวกันของปีก่อน 74.1 ล้านเหรียญสหรัฐ หรือ 15.8% ส่วนการขายลดลง 73.6 ล้านเหรียญสหรัฐ หรือ 15.7% 
ทั้งนี้ สาเหตุการลดลงของการซื้อและขายเงินตราต่างประเทศถือว่าไม่มีสัญญาณผิดปกติ เพราะอาจเพิ่มหรือลดตามจำนวนนักท่องเที่ยวทั้งที่เดินทางออกไปต่างประเทศและเข้ามาท่องเที่ยวในประเทศเป็นสำคัญ แต่ความต้องการซื้อขายยังมีอยู่อย่างต่อเนื่อง